**Kreta**

Kreta – viena iš didžiausių (po Kipro) ir labiausiai į pietus nutolusi Egėjo jūros sala. Jos plotas – 8.336 km², tačiau nemažą teritorijos dalį užima kalnai, ypač pietuose, kur pakrantė stačiomis uolomis leidžiasi į jūrą. Kalnai (aukščiausias – Idos kalnas Kretos centre, vienas iš šventųjų graikų mitologijos kalnų, ~2500 m) dalina Kretą į kelias lygumas (didžiausios – Mesaros lyguma, ~81 km² ir Lasiti lyguma, ~75km²).

Kretos Bronzos amžiaus civilizacija, Artūro Evanso, šios civilizacijos atradėjo (~1900 m.), pavadinta Minojine (nuo mitinio valdovo Mino/Minojo), jo buvo suskirstyta į Ankstyvąjį (~3000 – ~2000 m. pr. Kr.), Vidurinįjį (iki ~1600m. pr. Kr.) ir Vėlyvąjį (iki ~1050 m. pr. Kr.) periodus. Tačiau kai kurie archeologai šią chronologiją, kuri pagrįsta Kretos keramikos stiliais, laiko nelanksčia[[1]](#footnote-1), todėl pagal atkastus išlikusius architektūros paminklus Minojinė civilizacija dažniausiai skirstoma į Ikirūminį laikotarpį (*pre-palatial, pre-palace*), kuris atitinka Ankstyvąjį minojinį, Senųjų rūmų laikotarpį (*protopalatial, old-palace Minoan*), 2000–1700 m. pr. Kr., Naujųjų rūmų laikotarpį (1700 – ~1450 m. pr. Kr.) ir Porūminį laikotarpį (*post-palatial*). Kretos kultūra klestėjo 2000 – ~1450 m. pr. Kr., o jos „aukso amžiumi“ laikomi ~1600 – 1450 m. pr. Kr.

Pirmieji gyventojai Kretoje atsirado Neolite, ~6000 m. pr. Kr., nors nedidelės naujų gyventojų grupės atvykdavo ir vėliau (tikriausiai iš Anatolijos arba Afrikos šiaurinės pakrantės, Egipto ar Libijos). Jie atsigabeno prisijaukintus naminius gyvulius, sukultūrintus augalus, amatų tradicijas. ~3000 m. pr. Kr. saloje pradėtas gaminti varis. Archeologai mano, kad tuo metu, ~3000 m., į Kretą atvyko nauja imigrantų banga[[2]](#footnote-2). Būtent susiliejus šioms dviem kultūroms ir susiformavo unikali Minojinė civilizacija, kurią sukūrė, anot M. Gimbutienės, gracilūs[[3]](#footnote-3), neaukšto ūgio (vyrų ūgio vidurkis ~157 cm, moterų - ~150 cm[[4]](#footnote-4)) ilgagalviai.

Ankstyvuoju minojiniu laikotarpiu gyventojai kūrėsi daugiausia saugesnėse, patogesnėse apsiginti vietose, gyveno daugiausia kaimuose ar miesteliuose, statėsi namus iš akmens ir molio, dengė juos medinėmis gegnėmis, ant kurių dėjo plokščius žabų, sumaišytų su žemėmis, stogus (ištirtos AM gyvenvietės – Mirtas, Vasiliki, Pirgas ir kt.). Jos suplanuotos taip, kad kiekvienai gyventojų veiklos rūšiai gyvenvietėje skirta atskira zona. Statiniai funkcionuoja kaip vienas planingas kompleksas. Tokiame racionaliame bendruomenės gyvenimo organizavime paprastai ieškoma rūmų ištakų, tiek architektūrinės idėjos, tiek funkcionalumo prasme[[5]](#footnote-5). Ankstyvojo laikotarpio miesto tipo gyvenvietės neturėjo gynybinių sienų, tokių, kokiomis buvo apjuostos to laikotarpio Troja, Poliochnė, Rafina, Lerna ar kitos gyvenvietės. Gyventojai buvo laidojami kolektyviniuose bendruomenės kapuose, kai kuriuose rasta iki kelių šimtų mirusiųjų palaikų (apskritas skliautuotas *tolo* tipo kapas nuo ~4 iki 13 m skersmens, daugiausia Mesaros lygumoje; keturkampės kapavietės; kapai olose). Ankstyvuoju minojiniu laikotarpiu, kurio kultūriniuose sluoksniuose nerasta jokių karo ar destrukcijos pėdsakų, vyksta amatų specializacija, formuojasi regioniniai keramikos stiliai (pvz., Pirgo ir Vasiliki stilius), Kretai būdingas miniatiūrinių gaminių (antspaudų graviravimo, nedidelių keramikinių, akmeninių, dramblio kaulo statulėlių) stilius, pasižymintis rafinuotumu ir meistrišku atlikimu, iš akmens tašomos vazos, užsimezga užjūrio prekyba (dramblio kaulo gaminiai ir fajansas liudija apie prekybinius kontaktus su Egiptu), atsiranda turtingesnių gyventojų sluoksnis.

~2000 m. pr. Kr. Knose, Faiste, Malijoje pradėta statyti pirmuosius „rūmus“, kurie tampa politiniais, ekonominiais, religiniais, socialiniais centrais. Juos jungė kelių sistema. Nuo pat pradžios jie buvo statomi pagal savitą specifinį planą, kuris būdingas visiems iki šiol atrastiems kompleksams (galbūt jie atsirado sutelktomis visos vietos bendruomenės pastangomis ir galėjo būti pirmiausia naudojami kaip maisto perteklinės produkcijos kaupimo ir vėlesnės redistribucijos centras[[6]](#footnote-6)). Apie rūmus koncentravosi gyvenvietės, virtusios miesteliais[[7]](#footnote-7). Atsiranda vadinamosios vilos, arba vasaros rezidencijos, mažesni rūmų tipo pastatai (galbūt žemesnio rango pareigūnų ar bendruomenės vadovų namai?), tokie kaip Gurnija, Hagija Triada ir kt. Prasideda Kretos klestėjimo laikotarpis.

~1700 m. rūmus sugriauna žemės drebėjimas, tačiau jie atstatomi dar didesni ir prabangesni (Naujųjų rūmų laikotarpis), nutiesiami juos jungiantys keliai. Prekiaujama ne tik su Egiptu, bet ir su Biblu, Ugaritu, Kikladėmis (ypač svarbi Melo sala, iš kurios gabenamas obsidianas). Ypatingai intensyvus buvo 1600–1450 metų laikotarpis. Kretos laivai pasiekdavo net Ispanijos krantus. Graikų tradicijoje šis laikotarpis išliko kaip *talasokratijos*, t. y. Kretos dominavimo Viduržemio jūroje, laikotarpis. Taip jį traktavo jau Herodotas (I.171) ir Tukididas (I.4). Daugelis salų ir žemyno miestų buvo priklausomi nuo Kretos ir turėję mokėti jai duoklę. Beje, ir kai kurie XX amžiaus istorikai gana rimtai vertina šią graikų tradiciją, dar daugiau, jie linkę mitą apie Kretos Labirinte gyvenusį Minotaurą, karaliaus Mino žmonos Pasifajės kraugerišką miksantropinį sūnų, laikyti istorinių faktų alegorija[[8]](#footnote-8). Tačiau moksle egzistuoja ir kritiškai šią tradiciją vertinanti nuomonė, teigianti, kad Kretos talasokratija – legenda, susiformavusi mito apie Tesėją ir Minotaurą pagrindu. Iš tiesų Kreta nebuvusi jūrinė imperija, o jos dominavimas jūroje buvo ne kas kita, kaip intensyvus piratavimas, kurį kai kas vadina kretiečių specializacija[[9]](#footnote-9). Kaip bebūtų, XIX ir XX amžių didžiųjų archeologinių atradimų istorija įrodo, kad graikų mitai ir legendos svarbios ir įdomios ne tik dėl antropocentrizmo, humanistinio patoso, bet ir todėl, kad juose užkoduota tautos istorinė atmintis. Vargu ar reikėtų taip nepatikliai, kaip kartais daroma, žiūrėti į senovės graikų tradiciją. Atiduodamas jai pelnytą duoklę, Artūras Evansas savo archeologinių kasinėjimų ataskaitą pavadino *The* *Palace of Minos* (4 tomai, London, 1925–1935 m., repr. 1964).

Naujųjų rūmų kompleksai iškilo iki trijų, kai kur net iki keturių aukštų. Jų sienas imta puošti ryškių spalvų (geltona, mėlyna, juoda, plytinio atspalvio raudona) freskomis (rastos Knose, Hagija Triadoje, Amnise, Teros saloje, Melo saloje, Pseiros saloje ir kitur), kuriose realistiškai, tačiau šiek tiek stilizuotai, pavaizduotos sode žaidžiančios melsvos beždžionės (Tera), skrendančių fazanų poros, šokinėjantys delfinai (Knosas), virš bangų pakilusios skraidančios žuvys (Filakopi Melo sal.), jūros dugnu besirangantys aštuonkojai, koralų plantacijos ir kt. Gamtos pasaulio grožis ir religinių ceremonijų iškilmingumas buvo pagrindinė Kretos menininkų tema. Iš antrosios tematinės grupės freskų geriausiai žinomos vad. Lelijų princo (2,4 m aukščio) ir Šokinėjimo per jautį freskos (Knosas). Minojinės kultūros įtaka žymi ir Kikladėse (jau minėtos minojinės freskos, atrastos Filakopi vietovėje Melo saloje ir Teros saloje). Tikriausiai piešiniais buvo puošiamos ir grindys.

Dekoratyvus natūralizmas ir ryškios kontrastingos spalvos būdingos ir vazų tapybai. Vadinamosios Kamarės stiliaus vazos, pavadintos pagal Idos kalno olą, kurioje jos buvo atrastos ~1890 metais, gamintos Senųjų rūmų laikais, polichrominės su blizgia glazūra dengtu paviršiumi. Naujųjų rūmų keramika yra mažiau spalvinga. Dažnai didelę indo dalį užima dinamiški stilizuotų spiralių ar rozečių ornamentai, balti tamsiame (dažniausiai juodame) fone, paspalvinti kontrastingų sodrių spalvų (raudona, kartais ruda ar geltona) taškais ar potėpiais. Vadinamasis marinistinis stilius (Naujųjų rūmų laikotarpio pab.), stilizuotai vaizduojantis jūrų gyvūniją, išsirutuliojo iš freskose pamėgtų motyvų.

Didelio meistriškumo pasiekia bronzos liejikai ir auksakaliai, kurie buvo puikiai įvaldę litavimo, liejimo, filigraninę techniką. Viduriniuoju laikotarpiu buvo pagaminti ir garsiausi iš rastų ritualinių indų: jaučio galvą vaizduojantis ritonas (indas nuliejimams), pagamintas iš juodo serpentino, su mediniais auksuotais ragais, kalnų krištolo akimis, perlamutro juosta ant snukio (atrasta Knose), liūtės galvos ritonas iš marmurą primenančio kalkakmenio, Kato Zakro rūmuose atrastas iš vientiso kalnų krištolo gabalo išdrožtas ritonas (dat. 1500–1450) su labai puošnia iš sujungtų krištolo rutuliukų auksu inkrustuota rankena.

Būtent Naujųjų rūmų kompleksų liekanos (kai kur dalinai rekonstruotos) Kretoje matomos ir šiandien[[10]](#footnote-10). Mokslininkai pastebi panašumų tarp Kretos ir Anatolijos (dab. Vakarų Turkijos), pvz., Beyčesultano bei Egipto architektūros[[11]](#footnote-11). Tačiau ilgainiui susiformavo savita Kretos architektūra, liudijanti apie architektų ir statytojų meistriškumą. Architektūrinis sprendimas pritaikytas prie reljefo bei kraštovaizdžio, pagrindinis principas – apie vidinį kiemą skirtingų aukščių terasomis išdėstytų plokščiastogių pastatų segmentai su juos juosiančiais išoriniais portikais ir terasas jungiančiais išoriniais laiptais, t. y. vertikalių ir horizontalių kaita. Kretos architektai sąmoningai vengė simetrijos. Naujuosius rūmus stengtasi padaryti seismiškai atsparius; oficialios patalpos dažniausiai buvo įrengiamos viršutiniuose aukštuose. Kiti būdingi Kretos architektūros bruožai – šviesos ir ventiliacijos šuliniai, apie kuriuos grupuojami gyvenamieji kambariai (šitą vaidmenį atlikdavo ir vidinis kiemas; dažnai į gyvenamuosius kambarius buvo galima įeiti tik iš kiemo, į kitus galima buvo patekti iš koridoriaus); būdingos į apačią siaurėjančios medinės (kipariso?) kolonos su apskritu kapiteliu, dažytos plytų raudonumo spalva, dažnai ant solidžios akmens bazės (paprastai įėjimo angoje stovėjo viena masyvi centrinė kolona, o ne dvi iš kraštų), vandentiekio bei kanalizacijos sistema ir kt.

Knoso kompleksas užima ~23 000 m², rūmų kraštinės galėjo būti 180 x 130 m, rytinėje dalyje jie buvo keturių (gal ir daugiau) aukštų, vakarinėje – trijų. Dabar išlikę tik apatinio aukšto pamatai. Jis buvo naudojamas daugiausia įvairių atsargų kaupimui ir dirbtuvėms. Grafinis šio aukšto plano pavaizdavimas primena painų nedidelių patalpų, iš kurių sunku iš karto rasti išėjimą, raizginį. Kai kurių mokslininkų nuomone, Kretos rūmų kompleksai buvo mito apie Kretos Labirintą susiformavimo pagrindas. Pats *Labirinto* pavadinimas kildinamas iš neindoeuropietiško (tikriausiai, iš senųjų gyventojų kalbos paveldėto) žodžio *labrys*, „dviašmenis kirvis“; aiškinama, kad tai galėjęs būti aukščiausiosios, siejamos su religine funkcija, valdžios simbolis. Taigi žodis *Labirintas* galėjęs reikšti „dviašmenio kirvio namai“. Tokie pat sakraliniai simboliai yra dvigubi stilizuoti jaučio ragai, kuriais ypač buvo papuošta šventykla vadinama rūmų dalis. Centrinis kiemas užima didelę komplekso dalį (49 x 27 m). Zona į vakarus nuo jo buvo skirta kulto tikslams. Tikriausiai tai buvo svarbiausiaa rūmų dalis. Šventyklai būdinga palei sieną einantys žemi suolai. Į dešinę nuo jos, šiaurinėje dalyje, yra garsioji „sosto salė“, kurios centre, prie šiaurinės sienos, yra akmens krėslas su aukšta atkalte, iš abiejų pusių ant sienos nutapyti dideli grifonai. Galbūt ir ši patalpa buvo skirta kulto praktikai. Rytinėje komplekso dalyje buvo gyvenamoji zona.

**Raštas**. Iškilus pirmiesiems rūmams, pradėtas naudoti hieroglifų raštas. Jis išliko ant antspaudų ir kitų objektų (Biers, p. 24). Anot Marijos Gimbutienės, Kretos hieroglifų raštas atliko sakralinę funkciją apeigose ir atspindi Senosios Europos rašto tradicijų perimamumą[[12]](#footnote-12). 1908 m. archeologas Luigi Pernier Faiste atrado hieroglifų piktogramomis iš abiejų pusių prirašytą molinį diską. ~16 cm skersmens diskas padengtas spirale išdėstytais įrašais; panašu, kad kiekviena piktograma atskirai buvo įspausta dar minkštame molyje[[13]](#footnote-13). Nors buvo nemažai bandymų jį perskaityti (graikiškai, hetitų kalba, egiptiečių kalba, luvių kalba ir kt.), tačiau nei vienas skaitymo variantas nebuvo pripažintas[[14]](#footnote-14). Iš jo išsivystęs Linijinis A buvo naudojamas Naujųjų rūmų laikais (surasta nemažai molinių lentelių). Susideda iš ~75 simbolių ir papildomų ideogramų, palengvinančių teksto perskaitymą. Knose (ir Balkanų Graikijoje) buvo surastas ir iš Kretos rašto išsivystęs Linijinis B (Knose surasta daugiau nei 3000 molinių lentelių, datuojamų ~1340 – ~1190 pr. Kr.).

**Visuomenė**. Archeologų radiniai (pastatų liekanos, buitinės ir sakralinės paskirties daiktai, meno kūriniai) leidžia susidaryti spėjamą vadinamosios Mino visuomenės paveikslą (genotipas, išvaizda, buitis, mados, namai, religinė ir socialinė praktika). Spėjama, kad tai buvo taiki, nei karų nepraktikavusi, nei kario kulto neturėjusi visuomenė (nors graikų tradicija išsaugojo mitus apie Mino karinę galią; kai kurie mokslininkai mano, kad rūmų valdovai galėjo disponuoti nedideliais gynybiniais būriais). Archeologai Kretos dominavimo laikotarpį vadina *Pax Minoica*, Minojiškąja taika: Kretos rūmai – be gynybinių sienų ir įtvirtinimų, priešingai nei Mikėnų rūmai, Kretos freskose nėra nei karų, nei karių, nei smurto, Kretos kapuose nerasta jokių ginklų (jie atsiranda tik mikėniškųjų Kretos valdovų kapuose). Bendruomenės buvo nedidelės (nors ankstyvajame laikotarpyje Knose galėjo gyventi ~18 000[[15]](#footnote-15) žmonių, o klestėjimo laikais – ~ 30 000[[16]](#footnote-16)), egalitarinės, jose vienodai buvo gerbiami ir vyrai, ir moterys. Anot M. Gimbutienės, egzistavo tik religinė hierarchija, tačiau tai buvo teokratinė, t. y. deivės religiją išpažįstanti ir deivės šventikų valdoma visuomenė, todėl ji buvusi matrilinearinė, su matrilokaline santuoka (S.E., p. 248). Freskose dominuoja moterų atvaizdai (pažymėtinos freskos vad. Damų name Teroje, ~1600 m. pr. Kr., ir vadinamoji Knoso „Paryžietė“). Negalima nesutikti, kad freskų autoriai žavisi moterų grožiu, elegancija, rafinuotumu. Štai kaip Kretos moterų paveikslus interpretuoja Marija Gimbutienė:

*Kai XX a. pradžioje buvo aptikta ši kultūra, dėmesį patraukė savimi pasitikinčios jos moterys. Mokslo pasaulį nustebino freskose vaizduojamos gražios, elegantiškos moterys prabangiais drabužiais, dažnai apnuoginta krūtine. Moterys lygiai su vyrais dalyvauja šventėse, vaizduojamos važnyčiojančios kovos vežimus ir tarp atletų apeiginėse bulių varžybose. /.../ Daugelis pavaizduotos kaip dvasininkės ir deivės, todėl nekyla abejonių, kad religinėje sferoje iki Mikėnų kultūros laikų viešpatavo moterys. Garbės sostas Sosto kambaryje Knose buvo skirtas vyriausiajai Deivės atstovei. Jis papuoštas apskritimu ir pusmėnuliu, o abiejose pusėse ant sienų nupiešti grifai – Deivės sargybiniai, palmės ir lelijos* (*Senoji Europa*, p. 248).

Visuomenė garbino vaisingumą ir gamtos derlingumą, galbūt tikėjo pomirtiniu gyvenimu ir atgimimu[[17]](#footnote-17). Šventais gyvūnais buvo laikomi gyvatė, jautis, balandis ir kt. Be rūmų ir namų šventovių, kulto vietos daugiausia buvo steigiamos po atviru dangumi – kalnų viršūnėse (atrasta ~45 tokio tipo šventovių, įkurtų nesunkiai pasiekiamose vietose nuo ~350 iki ~1000 m virš jūros lygio, netoli nuo gyvenviečių, iš kur jos turėjo būti matomos; ten rasta keramikinių votyvinių galvijų atvaizdų), olose (identifikuota ~15 tokių olų, rasta miniatiūrinių votyvinių auksinių dviašmenių kirvių), taip pat buvo garbinami ir apylinkėje augę medžiai[[18]](#footnote-18).

~1600 m. pr. Kr. žemyne pradėjo formuotis Kretos įtakojama vad. Mikėnų kultūra, perėmusi daugelį Kretos civilizacijos pasiekimų, bet taip ir neišmokusi gyventi taikoje. Mikėnų laikotarpio indoeuropiečiai, graikai, vadinti achajais, palaipsniui tapo rimtais kretiečių konkurentais Egėjo jūroje, o apie 1450 metus įsikūrė Kretos rytinėje dalyje[[19]](#footnote-19). Kretoje atsiranda nauji laidojimo papročiai (vad. karių kapai), Mikėnų keramikos stiliai, administracijoje pradėta vartoti graikų kalba, susiformuoja Linijinis B raštas. Tuo metu gyvavusios keturios karalystės – Knosas, Faistas, Malija, Kato Zakro – tapo Mikėnų valdovo Knose nuosavybe, o jų rūmai buvo sugriauti. Knoso rūmai išliko. Kurį laiką Kretos ekonomikoje mažai kas pasikeitė, galima sakyti, kad ji dar labiau augo. Prekiauta ne tik su Anatolija, Kipru, Levantu, Egiptu, bet ir su Sicilija bei Pietų Italija, gaminių rasta centrinėje Europoje ir net Anglijoje. Rūmų valdovai gausiai importavo auksą, gintarą, varį, alavą ir kitas prekes. Palaipsniui prekyba ir administravimas persikelia į žemyną. XIV a. sugriaunamas bei sudeginamas ir Knosas. XIV a. – šlovingosios Mino civilizacijos pabaiga. ~1150 m. Kretoje apsigyveno atvykėliai dorėnai, likę senieji gyventojai pasitraukė į sunkiai prieinamas kalnų vietoves. Klasikiniu laikotarpiu jie vis dar kalbėjo senąja kalba ir buvo graikų vadinami eteokretiečiais, t. y. tikraisiais kretiečiais. Kreta jau niekada nebuvo aktyvi regiono politinė jėga, tačiau, kai žemyninė Graikija Tamsiaisiais amžiais kaupė kūrybines jėgas, kūrybingi šios salos gyventojai buvo daugelio naujų kultūrinių idėjų generatoriai. Beje, kol Spiridono Marinato nebuvo atrasta Teroje klestėjusi kultūra (1967 m.), lordo Artūro Evanso atrastoji senoji Kreta buvo paskelbta legendine Atlantida. Šią mintį pirmą kartą spaudoje, laikraštyje *The Times*, 1909 m. paskelbė (anonimiškai) K. T. Frostas, o vėliau (1917 m.) jį parėmė McKenzie.

**Mikėnų (arba Vėlyvasis Heladinis) laikotarpis**

Jis skirstomas į Ankstyvąjį (1600–1500), Vidurinįjį (1500–1400) ir Vėlyvąjį (1400–1100) Mikėniškąjį laikotarpius.

Ankstyvajame laikotarpyje susiformuoja įtakingi valdžios centrai; ypač suklesti pietinė Balkanų pusiasalio dalis. Energingi ir karingi valdovai, patriarchalinės bendruomenės lyderiai, ne tik kariaudavo tarpusavyje ar turtėjo, prisijungdami kaimynų žemės. Jie sutelkdavo savo valdų gyventojus didelio masto darbams atlikti ir sugebėdavo susitarti tarpusavyje bei kartu imdavosi grandiozinių, didelių darbo jėgos sąnaudų reikalaujančių ir technologiškai novatoriškų projektų, kuriems atlikti reikėjo nemažų organizacinių bei administravimo įgūdžių: iškasus kanalus ir tunelius kalnuose buvo nusausintos Kopaidės ežero apylinkės[[20]](#footnote-20), iš didžiulių akmens blokų, sveriančių iki 100 tonų, statomi įtvirtinimai (vadinamoji *kiklopinė*, arba *megalitinė architektūra*), tiesiami keliai ir juos jungiantys tiltai, pakankamai platūs, kad juose prasilenktų du kovos vežimai. Kai kurie jų išsilaikė iki mūsų dienų. Manyta, kad keliai buvo tiesiami vien karo tikslais, tačiau dabar archeologai spėja, kad pagrindinė jų paskirtis buvo palengvinti derliaus iš toliau nuo rūmų esančių laukų atgabenimą; jie galėjo rūmus jungti ir su akmens skaldyklomis bei molio kasyklomis[[21]](#footnote-21). Mikėniškosios gyvenvietės palaipsniui įsijungė į Egėjo prekybinių bei diplomatinių santykių tinklą, jų turtai ir įtaka regione darėsi vis didesnė. ~1500 m. atsiranda šiai kultūrai būdingi pirmieji tolo tipo (*tholos*) kapai, didelė kupolo formos patalpa, įrengtos nuošaliau kalno šlaite, išskobus uolieną ir uždengus ją didžiuliais akmens blokais, kurie labai tiksliai aptašyti ir sujungti taip, kad tolydžio išsikištų virš žemutinės eilės ir vis mažinant patalpos skersmenį suformuotų taisyklingą skliautą; kapą saugojo masyvios durys, į kurias vedė aukštas akmens blokų koridorius, vadinamas *dromos* – (geriausiai žinoma vėliau, ~1330 m. pastatyta Mikėnų tvirtovės valdovų kapavietė, vadinamasis „Atrėjo lobynas“; jo *dromos* yra 6 m pločio, 36 m ilgio, iki 5,4 m aukščio, tolo skersmuo – 14,5 m, o kupolas siekia ~13 m aukščio.

Ir ankstyvesnių amžių vadinamieji šachtiniai kapai[[22]](#footnote-22) stebina savo prabanga, kuriai, B. Petrakos nuomone, prilygsta tik Egipto faraonų įkapės[[23]](#footnote-23) (dauguma yra XVI a. pr. Kr., tačiau yra ir senesnių). Pirmieji tokio tipo kapai (vadinamasis kapų ratas A, ~27 m skersmens, esantis tvirtovės teritorijoje, naujai sutvarkytas ir apjuostas citadelės sienomis ~1300 m. pr. Kr.) 1876 m. rugpjūčio mėnesį buvo atkasti H. Schliemanno. Jis ištyrė 5 kapus, kuriuose buvo palaidota 15 mikėniečių, vėliau dar vieną, kuriame buvo 4 žmonių palaikai, atrado Stamatakis. Šiame rate, kurį juosė dvigubas akmeninių plokščių žiedas ir virš kurio buvo supiltas pylimas, buvo palaidoti 9 vyrai, 8 moterys ir du vaikai. H. Schliemanno atradimas buvo didžiulė sensacija. Pats jis 1876 m. lapkričio 28 d. Graikijos karaliui Jurgiui išsiųstoje telegramoje savo atradimą įvertino šitaip: *Esu labai laimingas, galėdamas pranešti Jūsų Didenybei, kad aš suradau paminklus, kurie, kaip leidžia spėti Pausanijo pateikta tradicija, yra kapai Agamemnono, Kasandros, Eurimedonto ir jų giminaičių, nužudytų puotos metu Klitaimnestros bei jos meilužio Aigisto /.../ Kapuose aš suradau didžiulį gryno aukso archeologinių objektų lobį. Vien šio lobio pakaktų užpildyti dideliam muziejui, kuris taps įstabiausiu pasaulyje ir pritrauks į Graikiją dešimtis tūkstančių svetimšalių iš visų kraštų /.../*. Vyrų kapuose, be kitų daiktų, buvo inkrustuoti puikaus darbo bronzos durklai ir masyvūs auksiniai žiedai, veidus dengė aukso kaukės (geriausiai žinoma vadinamoji „Agamemnono kaukė“: bardzotame ir vešlių ūsų puošiamame veide kai kas įžiūri nestoriškos išminties ir kilnumo šešėlį, kai kas mano, kad kauke siekta perteikti mirusiojo portretą), moterys buvo papuoštos ornamentuotomis aukso diademomis, įmantriais aukso diržais, vėriniais, ne tik aukso, bet ir gintaro apyrankėmis, o vaikai tiesiogine šio žodžio prasme nuo galvos iki kojų buvo apdėti aukso lakštais. Nors H. Schliemanno radinių interpretacija buvo klaidinga, tačiau mikėniškųjų radinių ekspozicija užima garbingiausią vietą Atėnų Nacionaliniame archeologijos muziejuje ir pritraukia didžiules turistų minias.

1951 m. už citadelės sienų buvo atrastas, o kasinėtas iki 1954 m. (I. Papadimitriou) dar vienas kapų ratas, vadinamasis B ratas (~1650 to ~1550), 27,5 m skersmens su 24 kapais, iš kurių 14 buvo šachtiniai. Juose buvo palaidoti 34 mirusieji (22 vyrai, 8 moterys, 4 vaikai). Ratą žymėjo netašytų akmenų ratas ir supiltas žemės kauburys; manoma, kad iki rekonstrukcijos taip galėjęs atrodyti ir kapų ratas A. Visa tai liudija apie išskirtinę karių padėtį visuomenėje ir apie karaliaus-kario valdžios susiformavimą. Vėliau įspūdingų gaminių buvo rasta kasinėjant ir kitus rūmus. Vienos meniškiausių – dvi aukso taurės iš Vapheio Lakonijoje, vaizduojančios laukinio jaučio sugavimą, dabar taip pat esančios Atėnų nacionaliniame archeologijos muziejuje.

Pagal paplitusią nuomonę, nors ne visi su ja sutinka, tarp 1450 ir 1400 m. pr. Kr. achajai užima Kretą. Ne be Kretos architektūros įtakos žemyne iškyla pirmieji achajų valdovų rūmai (Argolidėje – Tirintas, Mikėnai, Mesėnijoje – Pilas, Lakonijoje – Sparta, Atėnai Atikoje, Bojotijoje – Tėbai ir Orchomenas, Tesalijoje – Jolkas ir kiti; Graikijoje atrasta daugiau nei 400 mikėniškojo laikotarpio gyvenviečių). Archeologai laikosi nuomonės, kad ir mikėniškųjų rūmų, kaip ir Kretos rūmų, užuomazga buvo tam tikra bendruomenės perteklinei produkcijai laikyti ir dalinti skirta apsaugota vieta; atsargos buvo kaupiamos apsisaugoti nuo bendruomenę galinčių užklupti nelaimių[[24]](#footnote-24). Vienos iš bendruomenę sudarančių šeimų narys, tapęs bendruomenės lyderiu ir besirūpinantis teisingu išteklių perskirstymu, palaipsniui imdavo kontroliuoti visą bendruomenės gyvenimą.

Mikėniškosios valstybės, kaip ir jų amžininkės Egipte ir Artimuosiuose Rytuose, buvo rūmocentrinės. Visas bendruomenės gyvenimas priklausė nuo rūmų. Jie buvo ne tik valdovo rezidencija, bet ir administracijos, ūkio bei gamybos, galbūt ir religiniai centrai, juose buvo kaupiamos produktų atsargos. Rūmų ūkis buvo specializuotas; dideliais kiekiais buvo auginama tik keletas kultūrų, gaminami ir eksportuojami brangūs prabangos produktai (kvapnūs aliejai, brangūs audiniai, keramika bei kiti amatininkų gaminiai). Lentelėse išliko pedantiškai, atsižvelgiant į pakitimus, surašytos galvijų bandos, avių kaimenės ir jų piemenys, grūdų ir alyvuogių aliejaus atsargos, bronzinių, auksinių daiktų inventoriniai sąrašai, kiekvienam auksakaliui ar varkaliui skiriamas metalo kiekis, duomenys apie duoklės mokėjimą, vilnos dirbimą; beje, ši gamybos rūšis dokumentuota geriausiai[[25]](#footnote-25). Tarptautiniai santykiai ir prekyba su užsienio kraštais buvo valdovo monopolis. Valdžios piramidės viršūnėje buvo valdovas, linijinio B rašto lentelėse vadinamas *wanaks*, kuris turėjo saugoti bendruomenę nuo bado ir nuo priešų. Jis valdė jam asmeniškai priklausančias bendruomenės skirtas žemes, *temenos*, rinko dešimtinę iš savo pavaldinių, organizuodavo karo žygius ir jiems vadovaudavo, jam tekdavo didžiausia karo grobio dalis. Homero epuose taip tituluojamas Mikėnų valdovas Agamemnonas, vyriausiasis jungtinės achajų kariuomenės vadas kare su Troja. Manoma, kad ~XVI a. pr. Kr. Mikėnai ėmė kontroliuoti visą Argolidę, o ~XIV a. pr. Kr., Viduriniuoju mikėniškuoju laikotarpiu, tapo viena iš stipriausių Egėjo regiono valstybių. Jo vasalai buvo žemesnio rango valdovai, *basilėjai*, lokaliniai karaliukai, kurie galbūt turėdavo įsiklausyti į senių tarybos patarimus. Basilėjams *wanaks* perleisdavo dalį savo žemių už įsipareigojimą dalyvauti jo rengiamuose kariniuose žygiuose. Tokią žemės valdymo formą L. R. Palmeris vadino „herojiškąja“[[26]](#footnote-26). Dalis valstybės žemių buvo skirtos kulto reikmėms. Basilėjai vadovaudavo savo karių kontingentams karo metu. Karininkai buvo Mikėnų visuomenės elitas, nes nuo jų kovingumo ir lojalumo priklausė valstybės likimas. Kariuomenės jėga dažniausiai buvo matuojama žirgais ir kovos vežimais; karo vežimų padaliniai buvo elitiniai. Karo vežimų era prasidėjo ~ XVII a. Rytuose. Tada kariuomenėse jų buvo nedaug. XV a. faraonas Tuthmosis III jų turėjo apie 1 000, o po maždaug šimto metų Mitanos karalystė - ~7 000[[27]](#footnote-27). Graikijoje, kur landšaftas dažniausiai netinkamas tokiai kovos formai, jų tikriausiai buvo palyginti nedaug, tačiau išlaikyti tokią kariuomenę reikalavo daug lėšų ir bendruomenės darbo sąnaudų.

Iš linijinio B rašto lentelių žinomi ir kiti pareigūnai: \*lawagetas (karo vadas)? Jis taip pat, kaip ir wanaks, valdė temenos; \*telestai (religinės funkcijos?), \*heketai (bendražygiai, susiję su karine organizacija?), ir kiti. Be abejo, raštininkai, vedę kruopščią viso turto, pajamų bei išlaidų apskaitą, buvo labai svarbūs bendruomenei sėkmingai funkcionuoti. Piramidės apačioje buvo laisvų žemdirbių bei amatininkų bendruomenė – \**damos* (*demos* – tauta). Demo buvimas skiria mikėniškąsias karalystes nuo tuo metu klestėjusių rytietiško tipo monarchijų. Žemiausią pakopą užėmė vergai, kurių didžiausią dalį sudarė moterys.

Vidurinysis mikėniškasis, arba rūmų periodas – mikėniškosios civlizacijos klestėjimo laikai. Administravimui ir apskaitai pradedamas naudoti Kretos rašto pagrindu susiformavęs linijinis B raštas, perimamos Kretos rūmų mados ir rafinuota prabanga. Tačiau, nepaisant panašumo, tai buvo savita kultūra, išsaugojusi kitos rasės, skirtingos nuo minojinę civilizaciją sukūrusios Viduržemio rasės, substrato kultūrinį identitetą[[28]](#footnote-28). Tai matyti ir mikėniškųjų rūmų architektūroje. Pirmieji ir didingiausi iš atrastų rūmų – H. Schliemanno atrasti Mikėnai (nuodugniausiai ištyrinėti, be Mikėnų, yra Tirintas ir Pilas). Jie simbolizuoja Mikėnų valdovų galybę. Kai kurie istorikai to meto Mikėnų valstybę apibūdina kaip imperiją[[29]](#footnote-29). Mikėniškieji rūmai suprojektuoti ašiniu principu. Jie pastatyti puikiai gamtos apsaugotoje vietoje, dab. Zaros kalno papėdėje, ant vienos iš kalvų ~280 m virš jūros lygio ir ~100 m iškilę virš valdovams priklausiusios lygumos. Pietryčiuose kalva užsibaigia neįveikiamu ~60 m gylio tarpekliu, už kurio kyla stačios Zaros kalno uolos, šiaurėje ją saugo gana statūs šlaitai, kurie šiek tiek nuožulnėja einant į pietus, bet taip pat nelengvai įveikiami. Mažiausiai apsaugota pietvakarinė pusė, iš kur kaip ant delno matyti žemai plytinti Argolidės lyguma ir joje plušantys žmonės, į citadelę vedantys keliai, net Argolidės įlanka ir ketinantys joje sustoti laivai. Nepaisant natūralios apsaugos, rūmai turi stiprias gynybines sienas su bastionais (tvirčiausios – pietvakariuose), galingus paradinius ir šoninius vartus; šiaurės vakaruose buvo įrengti į slaptą požeminį vandens rezervuarą vedantys laiptai; tokie pat gerai apsaugoti šuliniai surasti ir Atėnų bei Tirinto tvirtovėse. Mikėnų kiklopinių apsauginių sienų (~1350 m.) storis ~6,5 m (kai kur jis siekia 8 m), aukštis ~8 m; blokai sveria nuo keliolikos iki šimto tonų. Skiriamoji mikėniškosios architektūros ypatybė, tiek rūmų, tiek ir privačių namų statyboje – vad. *megaras*, tvirtovės centre esantis pastatas ar tiesiog centrinė menė, kurios viduryje buvo apskritas židinys, supamas keturių kolonų, o priešais, ant aukštos pakylos prie sienos, buvo valdovo sostas. Stoge (spėjama, kad jo būta plokščio) buvo anga dūmams išeiti. Megarai būdavo dviejų aukštų, Pilo rūmuose ventiliacijos šachtą supo balkonai su baliustrada. Įspūdingi paradiniai Mikėnų citadelės vartai, pastatyti XIII a. viduryje[[30]](#footnote-30), paprastai vadinami *Liūtų* (*Liūčių*) *vartais*, pagal virš sąramos, vadinamajame „palengvinančiame trikampyje“ arba svorį sumažinančiame trikampyje[[31]](#footnote-31) esantį bareljefą, vaizduojantį ant šventos kolonos postamento pasirėmusias dvi liūtes (beje, archeologai teigia, kad tais laikais liūtai Graikijoje dar gyveno). Jų į lankytoją atsuktos galvos buvo padarytos iš kitos medžiagos, galbūt iš bronzos, inkrustuotos kitais metalais ar brangiais akmenimis. Šis bareljefas interpretuojamas gana įvairiai: vieni jame įžiūri politinės Mikėnų valdovų galios ženklą, kiti – religinį simbolį, treti – karališkos giminės herbą, dar kiti – grynai dekoro elementą. Vartų stakta sukonstruota iš trijų didžiulių gerai priglundančių vientiso akmens blokų; vien sąrama yra 4,5 m ilgio ir sveria ~18 tonų. Jos viduryje išlikusi durų ašies anga: durys sukosi apie vertikalią siją. Vartų link vedė siauras aukštų gynybinių sienų ir bastiono vakaruose saugomas koridorius, *dromos*. Priešas tokiame koridoriuje buvo lengvai pažeidžiamas, nes į bastioną būdavo atsukta skydo nedengiama dešinioji pusė. Tai – taip pat būdingas mikėniškųjų citadelių architektūros bruožas[[32]](#footnote-32). Rūmai būdavo gausiai puošiami: freskomis marginamos sienos, ornamentais išdažytos grindys, net lubos. Rūmų tapyboje matyti Kretos menininkų įtaka, kartojasi tie patys motyvai. Tačiau jose nėra, anot W. R. Bierso, kretiečiams būdingo žavėjimosi gamtos grožiu; stilizuotų augalų motyvas naudojamas tik kaip fonas žmonių figūroms, o gyvūnai vaizduojami tik kaip žmogaus tarnai (žirgai, medžiokliniai šunys) arba grobis (šernai)[[33]](#footnote-33). Atsiranda Kretos menui nebūdingų motyvų, pvz., kovos ar apgulties scenos (vad. Tarzanų freska[[34]](#footnote-34) iš Pilo, natūralistiniai medžioklės vaizdai (šerno medžioklės freska iš Tirinto). Žmonių figūros stambesnės, sunkesnės, stokojančios minojiško subtilumo. Joms būdingas manieringumas bei dekoratyvumas, pastebimas didelis dailininko dėmesys detalėms: labai kruopščiai nupiešti rūmų damų papuošalai, įmantriai sušukuoti plaukai, puošnūs rūbų ornamentai. Šis stilius vėliau atgimė archajinėje graikų skulptūroje.

XIII a. Mikėnų kultūra paplito ne tik į rytus, bet ir į vakarus (Sicilija, Italija, Liparų salos, Ispanija), vienos ar keleto valstybių buvo užmegzti diplomatiniai santykiai su Egiptu ir Hetitų imperija. Tiesa, hetitų dokumentuose paminėta achajų valstybė Ahhiyawa iki šiol tiksliai neidentifikuota (manoma, kad taip hetitų galėjo būti vadinamas ir achajų kolonizuotas Rodas, ir achajų užimta Mažosios Azijos pakrantės teritorija). XIII a. Mikėnų žemutinis miestas buvo bent tris kartus apgriautas (galbūt tai susiję su valstybės vidaus problemomis), bet tvirtovė nenukentėjo. Amžiaus pabaigoje citadelės teritorijoje buvo tęsiami didelio masto rekonstrukcijos darbai, buvo pastatyta vadinamosios Menininko dirbtuvės, Kolonų namas, įrengtas požeminis vandens rezervuaras.

Mikėniškosios civilizacijos susiformavimas ir šios kultūros įsitvirtinimas Egėjo regione buvo pirmasis žingsnis ilgame „klasikinės“ Graikijos kultūros formavimosi procese; daugelis dabar tipiškomis vadinamų graikų civilizacijos ypatybių atsirado jau po Bronzos amžiaus civilizacijos žlugimo, tačiau be mikėniškojo pamato helėniškasis identitetas galėjo būti orientuotas į kokybiškai skirtingus standartus.

1. Wiliam R. Biers, 1990: *The Archeology of Greece: An Introduction* (3-rd ed.). Ithaka and London: Cornell University Press, p. 22. [↑](#footnote-ref-1)
2. R. F. Willetts, 1977: *The Civilisation of Ancient Crete*. Berkeley and Los-Angeles: University of California Press, p.47. Beje, pripažįstama ir galimybė, kad pokyčiai susiję su kultūros vystymosi dėsningumais (Wiliam R. Biers, 1990, p. 24). [↑](#footnote-ref-2)
3. Viduržemio jūros arealo (Viduržemio regiono rasės) žmonės buvę „grakštūs“ (p. 19), „mažaūgiai ilgagalviai“ (p. 24), „gracilūs ilgagalviai“ (M. Gimbutienė, *Senoji Europa*). [↑](#footnote-ref-3)
4. N. L. G. Hammond, p. 55. [↑](#footnote-ref-4)
5. R. F. Willetts, 1977, p. 50-51. [↑](#footnote-ref-5)
6. Michel Sakellariou, Christos Doumas. “The Middle and Late Bronze Age (2100-1100BC)”: *A History of* *. Scientific and Cultural* *Development*, Vol. II (ed. A. H. Dani, J.-P. Mohen). Routledge, p. 156. [↑](#footnote-ref-6)
7. Iš Naujųjų rūmų laikotarpio geriausiai ištirtas Gurnijos miestas, pavadintas tipišku prekeivių mieteliu (Hammond, p. 57). Šio nedidelio ant kalvos išsidėsčiusio žemdirbių, jūreivių ir amatininkų miestelio centre, aukščiausioje vietoje, stovėjo rūmų tipo statinys (tik žymiai mažesnis). [↑](#footnote-ref-7)
8. M. Finley, : The Archaic Greece...... [↑](#footnote-ref-8)
9. Claude Orrieux , Pauline Schmitt Pantel, *A History of Ancient Greece* (Blackwell Publishers, 1999), p. 15. [↑](#footnote-ref-9)
10. Tuo pat metu, kai A. Evansas pradėjo tyrinėti Knosą, t. y. 1900 m., F. Halbneris pradėjo kasinėjimus Faiste; juos po metų pratęsė Luigi Pernier. Maliją atrado ir pradėjo kasinėti J. Hazzidakis, vėliau darbus perėmė Prancūzų klasikinės filologijos mokykla. [↑](#footnote-ref-10)
11. R. F. Willetts, 1977, p. 63. [↑](#footnote-ref-11)
12. *Senoji Europa*, p. 229. [↑](#footnote-ref-12)
13. R. F. Willetts, 1977, p. 95. [↑](#footnote-ref-13)
14. Žr.: A. A. Molčanov, 1980: *Tainstvennyje pisjmena pervych evropejcev* (rus.). Moskva: Nauka, s. 45-61. [↑](#footnote-ref-14)
15. M. Gimbutienė, *Senoji Europa*, p. 248. [↑](#footnote-ref-15)
16. Bogdan Rutkowski, 1978: *Krit* (rus.). Warszawa: Arkady, s. 9. [↑](#footnote-ref-16)
17. M. Sakellariou, Ch. Doumas, p. 158. [↑](#footnote-ref-17)
18. Nancy Demand, 1996: *A History of Ancient Greece*, p. 41. [↑](#footnote-ref-18)
19. Nesutariama, ar tai buvo okupacija, ar racionaliai pasvertas politinis žingsnis – dinastinės vedybos; anksčiau manyta, kad Kretos nuosmukio ir okupacijos priežastis buvo žemės drebėjimas, sukeltas Teros ugnikalnio išsiveržimo. Tačiau mokslininkai nesutaria dėl Teros ugnikalnio išsiveržimo datos; ji buvo ne kartą koreguota (~1200 m., ~1450 m., ~1500 m., ~1625 m.). [↑](#footnote-ref-19)
20. M. Sakellariou, Ch. Doumas , p. 155. [↑](#footnote-ref-20)
21. Carol G. Thomas, Craig Conant, 1999: *Citadel to City-state: Transformation of Greece, 1200-700 B. C. E.* Blomington and Indianapolis: Indiana university Press, p. 11 [↑](#footnote-ref-21)
22. Taip pavadinti todėl, kad mirusieji buvo guldomi į uolienoje iškirstas iki 4 m gylio duobes, šachtas. Šachtoje būdavo įrengiamos sienos (maždaug pusės žmogaus ūgio aukščio), mirusysis guldytas ant šio savotiško kambario grindų, iš viršaus šachta būdavo uždengiama rąstų ir šakų stogu ir dar apsaugoma molio sluoksniu, paskui užpilama žemėmis. Toje pačioje šachtoje vėliau buvo laidojami ir kiti žmonės. [↑](#footnote-ref-22)
23. Basil Petrakos, 1981: *National Museum*. Clio Editions, p. 22. [↑](#footnote-ref-23)
24. Carol G. Thomas, Craig Conant, 1999, p. 10 [↑](#footnote-ref-24)
25. J. T. Hooker, 1995: “Linear B as a Source for Social history”, p. 9-11: *The Greek World* (ed. A. Powell). London and New York: Routledge, p. 7-27. [↑](#footnote-ref-25)
26. L. R. Palmer, 1961: *Mycenaeans and Minoans*. London: Faber and Faber, p. 90. [↑](#footnote-ref-26)
27. Robert Drews, 1993: *The End of the Bronze Age*. Princeton , New Jersy, p. 107. [↑](#footnote-ref-27)
28. Mikėnų karių kapuose (circulus B, A) rasti griaučiai (1,7 m – 1,8m) įrodo juos buvus gerokai aukštesnius už kretiečius (N. G. L. Hammond, 1986, p. 76). [↑](#footnote-ref-28)
29. Michael Wood, 1998: *In Search of the Trojan War*. Los Angeles, p. 139. [↑](#footnote-ref-29)
30. George E. Mylonas, 1966: *Mycenae and the Mycenaean Age*. Princeton, p. 19-22. [↑](#footnote-ref-30)
31. Tai trikampė anga virš sąramos, skirta palengvinti nešančioms konstrukcijoms tenkantį svorį, Paprastai ji būdavo užpildoma lengvesne medžiaga. Tai būdinga mikėniškajai architektūrai. Toks trikampis yra ir virš „Atrėjo lobyno“ sąramos. [↑](#footnote-ref-31)
32. William R. Biers, 1990, p. 67. [↑](#footnote-ref-32)
33. Ibidem, p. 77-79. [↑](#footnote-ref-33)
34. Taip ją pavadino archeologai; taip ji vadinama ir mokslinėje literatūroje (pvz. W. R. Biersas, p. 81-82). [↑](#footnote-ref-34)