**Atėnų demokratijos raida**

Demokratijos sąvoka susiformuoja antikinėje Graikijoje, demokratija kaip politinė sistema ir demokratija kaip ideologija pradeda formuotis 6 a. pr. Kr. pradžioje Atėnuose. Tačiau pats terminas pradedamas vartoti tik 5 a. pr. Kr. viduryje (Herodotas – vienas iš pirmųjų). Tai tokia valdymo forma, kai visa valdžia kyla iš piliečių valios, įstatymus leidžia laisvais ir reguliariais rinkimais renkami tautos atstovai, o valdo pagal konstitucijos nustatytus įgaliojimus veikianti vyriausybė. Nors ir nėra tikslaus, visuotinai priimtino demokratijos apibrėžimo, lygybė ir laisvė nuo seniausių laikų išskiriami kaip demokratijai svarbios savybės. Šie principai realizuojami per visų piliečių lygybę prieš įstatymą ir vienodas politines teises (pvz., balsavimo ar kandidatavimo prasme). Taigi ir šiais laikais demokratija neatsiejama nuo laisvės sampratos, ir galbūt todėl Ch. Meieris klasikinę graikų kultūrą yra pavadinęs „laisvės kultūra“. Antikinė Graikija buvo maždaug 800 (Balkanų pusiasalyje) ir dar kelių šimtų kolonijų (prie Viduržemio, Juodosios ir Marmuro jūrų) nedidelių valstybių teritorija, ir kiekviena jų rinkosi savitą kelią. Graikija buvo politinių režimų margumynas – oligarchija, tironija, Spartos mišri konstitucija, tačiau kai kurie poliai pasirinko tokį politinio valdymo modelį, kuriame lygios teisės buvo suteiktos visiems piliečiams. Tai buvo unikalus politinis eksperimentas, Graikijoje gyvavęs daugiau nei 250 metų; vėliau užmirštas ir vėl pradėjęs įsitvirtinti 18 amžiaus pabaigoje, jis iki šiol yra laikomas geriausiu. Atėnai nebuvo vienintelis demokratinis polis, tačiau nėra tiksliai žinoma, kiek jų buvo, ir nieko apie jų valdymo sistemą nėra išlikę. Todėl Atėnų demokratija, apie kurią žinome daugiausia, yra klasikinės demokratijos pavyzdys ir demokratijos raidos istorinis modelis.

Antikiniame pasaulyje tai, kas modernybėje yra norma, norma nebuvo. Normalus senovės pasaulio ir net modernios Europos politinis modelis iki pat 18 a. pabaigos buvo hierarchinė valstybė, kurios centre yra vienas asmuo. Turtas ir prievartos monopolis koncentravosi politiniame centre; privilegijos ir pareigos priklausė tik nuo valdovo, įsakymai buvo nuleidžiami iš viršaus į apačią. Piramidės apačioje esantys pavaldiniai užtikrino ekonominį stabilumą, didžiąją dalį pridėtinės vertės atiduodami į viršų, taip išlaikydami ir valdovą, ir biurokratiją, ir kariuomenę, kuri privalėjo juos apginti.

Tuo tarpu demokratiniuose klasikinės Graikijos poliuose nebuvo vieno individo autoriteto, kuriame koncentruotųsi turtas ir galia. Politinis autoritetas buvo padalintas institucijoms, ne asmenims; į institucijas nustatytai kadencijai renkami asmenys atsiskaitydavo visiems piliečiams; antrą kartą iš eilės į tas pačias pareigas rinkti buvo draudžiama. Beveik visi piliečiai nors kartą per savo gyvenimą dalyvavo valstybės valdyme ir, be abejo, visų pareiga buvo dalyvauti tautos susirinkime, kuris turėjo aukščiausią sprendžiamąją galią. Kariuomenė – ne samdiniai, kuriems reikia mokėti, o visi piliečiai, patys ginantys savo polį. Pridėtinė vertė buvo padalijama visiems piliečiams po lygiai. Natūralu, kad pačių graikų sąmonėje toks politinis modelis asocijavosi su „gerovės valstybe“, aišku, pagal to meto standartus.

Atėnų demokratijos istorija prasideda nuo istorinio ir tuo pat metu legendinio asmens, vardu Solonas, kuris atėniečiams sukūrė pirmuosius demokratinius įstatymus.

Herodotas savo *Istorijos* pirmoje knygoje (I. 30 – 33) papasakojo novelę apie Krezą ir Soloną, kuri, jo akimis, atskleidžia esminį skirtumą tarp Solono laikų Atėnų ir tuo metu didžiulius turtus ir didžiules Mažosios Azijos teritorijas valdžiusios Lidijos karalystės. Tiek Solonas, tiek Krezas, abu gyvenę 6 a. pr. Kr., buvo istoriniai asmenys, bet jie abu jau Herodoto laikais, praėjus maždaug 100 m. nuo Solono mirties, buvo įsitvirtinę ir legendinėje tradicijoje; vienas tapęs nuosaikumo, pareigos ir išminties, o kitas – prabangos, išlepimo ir puikybės simboliais. Būtent šis skirtumas nuo Solono laikų įsitvirtino graikų savimonėje, taip jie suvokė savo – Europos gyventojų – skirtumą nuo rytietiškų monarchijų gyventojų, kurie visi buvo karaliaus pavaldiniai, taigi, nelaisvi žmonės, – vergai. Tiesą sakant, Herodoto novelė yra fikcija, o ne istorinis faktas, bet, kai kurių graikų mąstytojų nuomone, ji taip gerai atitinka Solono moralines nuostatas, kad negali nebūti tiesa.

Taigi, Solonas, sudaręs Atėnams naujus įstatymus, išvyko 10 metų, dėdamasis išplaukiąs pakeliauti, o iš tikrųjų todėl, kad nebūtų priverstas panaikinti kurį nors iš savųjų įstatymų. Mat, patys atėniečiai negalėjo jų pakeisti, nes buvo iškilmingai prisiekę jų laikytis 10 metų. Apkeliavęs kitus kraštus, jis atvyko ir pas galingiausią tuo metu Lidijos karalių Krezą. Krezas Soloną svetingai priėmė savo rūmuose, jo tarnai surengė Solonui ekskursiją po karaliaus lobynus ir jis apžiūrėjo ten esančius neįsivaizduojamus graikui turtus ir karališką prabangą. Ir tik po to Krezas suteikė Solonui audienciją. Pirmas jo klausimas buvo toks: „Svety atėnieti, mus dažnai pasiekia garsas apie tavo išmintį, tu apkeliavai daug kraštų ir daug ko esi matęs, taigi, pasakyk man, ar matei visų laimingiausią žmogų?“ Krezas to paklausė tikėdamasis, kad jis pats būsiąs pavadintas laimingiausiu, taip jam tikriausiai jau ne kartą kartojo jo valdiniai. Bet Solonas nei kiek nepataikaudamas atsakė, kad tokį žmogų tikrai matęs ir tas žmogus yra jo bendrapilietis atėnietis, vardu Telas. Krezas nustebęs paklausė, kodėl jis taip manąs: ar tas Telas buvo turtingas, ar jis buvo labai galingas? Solonas atsakė štai ką: „Pirmiausia, Telas gyveno klestinčiame polyje (*tai, tikriausiai, pagal dabartinius standartus gali būti suprasta kaip dabartinės gerovės valstybės analogas*); antra – nors jis nebuvo labai turtingas, bet ir neskurdo – pajamų jam užteko ne tik tam, kad patenkintų savo būtinus poreikius, bet kad galėtų gyventi nejausdamas nepritekliaus (*taigi, tai būtų dabartinės viduriniosios klasės atitikmuo*); trečia, jis turėjo sūnus, kurie buvo dori žmonės, laikomi gerais piliečiais, ir susilaukė tokių pat anūkų; ir ketvirta – jis baigė savo gyvenimą labai garbinga mirtimi – kilus karui tarp Atėnų ir jų kaimynų jau garbaus amžiaus sulaukęs Telas kovėsi pirmose gretose ir garbingai žuvo; atėniečiai palaidojo jį valstybės lėšomis toje pačioje vietoje, kurioje jis žuvo, ir didžiai pagerbė“. Krezui toks atsakymas pasirodė labai keistas, o kai Solonas neįvardijo jo ir antruoju pagal laimę žmogumi, Krezas labai supyko, išvadino Soloną visišku kvailiu, kuris nesugeba įvertinti jo turimų gėrybių, o pataria sulaukti gyvenimo pabaigos, ir gėdingai išvarė. Solono žodžiai, kad nei vieno žmogaus negalima laikyti laimingu tol, kol jis savo gyvenimo neužbaigė laimingai, pasitvirtino. Netrukus Krezo valstybė žlugo užkariauta Kyro ir tapo besikuriančios persų imperijos dalimi, o jis pats pateko į vergiją. Taigi, Solonas pasitvirtino legendinę savo kaip vieno iš 7 išminčių reputaciją. Tačiau kodėl Herodoto papasakotoje novelėje paprastas atėnietis, tikriausiai, niekuo nesiskiriantis nuo daugybės kitų atėniečių, tampa laimingiausiu pasaulyje žmogumi?

Atsakymą galima rasti jau realaus, istorinio Solono, žodžiuose, nes jis buvo ne tik įstatymų kūrėjas, bet ir poetas. Beveik visi išlikę jo kūrinių fragmentai yra susiję su jo kaip įstatymų kūrėjo ir visuomenės taikytojo veikla – būtent taip atėniečiai įvardijo jam 594 (592?) m. pr. Kr. suteiktus įgaliojimus. Solonas gavo valdžią labai sunkiu Atėnams metu: visuomenė buvo susiskaldžiusi į tarpusavyje kovojančias grupuotes, dauguma atėniečių buvo visiškai nuskurdę, ir dėl didžiulių įsiskolinimų, kadangi turtingi skolintojai plėšė iš bendrapiliečių didžiules palūkanas, parduoti į vergiją. Atėnų valdymas buvo turtingiausių ir seniausių gimininių klanų rankose; jie siekė išlaikyti galiojančią tvarką, nors ji ir stabdė polio vystymąsi. Kadangi situacija grėsė valstybės sunaikinimu, atėniečiai sutarė išsirinkti vieną išmintingą ir teisingą žmogų, kuris reformuotų valstybę, peržiūrėdamas egzistuojančius ir sukurdamas naujus įstatymus. Solono siekis buvo atkurti teisingumą pagal principą – kiekvienam suteikti tai, kas pagal jo indėlį į valstybės gerovę priklauso. Jo įstatymai pirmiausia buvo nukreipti į pilietinės bendruomenės sukūrimą ir piliečių suvienijimą, į moralinį piliečių ugdymą – sukurti bendruomenę, besivadovaujančią teisingumu ir įstatymais. Tai buvo pirmasis bandymas sukurti demokratinę valstybę, tiek demokratiją kaip politinę sistemą, tiek demokratiją kaip ideologiją, suteikiant politines teises demui ir įtraukiant į valstybės valdymą visus piliečius, o ne vien elitinę piliečių grupę.

Pirmiausia Solonas siekė apriboti aristokratų savivalę ir suteikti demui daugiau įgaliojimų. Didžiausią atgarsį sukėlusi jo reforma – visų egzistuojančių privačių skolų anuliavimas ir už skolas parduotų į vergiją išpirkimas už valstybės pinigus. Jis pakeitė dominavusią tradiciją sieti dalyvavimą valstybės valdyme su kilme ir suskirstė piliečius į klases pagal turto cenzą (kasmetines pajamas), nepriklausomai nuo jų kilmės: buvo suformuotos 4 klasės, iš kurių į aukščiausiųjų pareigūnų postus galėjo pretenduoti tik 2 daugiausia pajamų gaunančių klasių atstovai, bet visų klasių atstovai buvo tautos susirinkimo nariai, turintys tokią pačią balso ir laisvo žodžio teisę. Mokesčius valstybei jis susiejo su pajamomis ir įvedė progresinius mokesčius: daugiausia gaunantys mokėjo daugiausia, mažiausiai gaunantys nemokėjo nieko; visi privalėjo kasmet deklaruoti savo pajamas.

Antra – kiekvienas turi jausti pilietinę atsakomybę ir pirmiausia rūpintis valstybės gerove: to nesuprantantys ir privatų gyvenimą labiau vertinantys žmonės gavo pavadinimą ἰδιώτης („idiotes“; lot. *homo privatus*). Su tuo susijęs ir vadinamasis Neutralumo įstatymas – valstybėje vykstant partijų kovai, privalu prisijungti prie vienos iš grupuočių; kitaip prarandamos piliečio teisės. Taip pat įstatymai suteikė teisę tretiesiems asmenims teikti ieškinį ir ginti teisme kito piliečio interesus ar valstybės interesus, teisę apskųsti tautos susirinkimui bet kokio pareigūno veiksmus, jeigu juos laikai neteisingais, pažeidžiančiais įstatymus. Apeliacijas nagrinėjo tautos susirinkimas, kuriame didesnę dalį sudarė vidutiniokai ir nekilmingi. Solonas taip pat įvedė naują „tautos“ teismą, kuriame galėjo teisėjauti visi piliečiai, atėmęs šią teisę iš senos aristokratinės teisminės institucijos – Areopago.

Solono įstatymai reguliavo ir Atėnų ekonominį gyvenimą: jo siekis buvo ekonominės veiklos diversifikavimas. Jis skatino negaunančius pajamų iš žemės užsiimti kita veikla, pirmiausia amatais; jo įstatymai draudė dykaduonystę; sūnus, jei tėvas neišmokė jo kokio nors amato, neprivalėjo išlaikyti tėvo senatvėje.

Būtent Solonas svarbiausiu demokratijos ideologijos dalyku suvokė piliečio laisvę ir orumą, laisvę rinktis asmeninį gyvenimą ir laisvę dalyvauti polio institucijose, nepažeidžiant polio įstatymų. Visi piliečiai, palyginti su nepiliečiais, turėjo privilegijų, tačiau taip pat ir pareigų, kurių pagrindinė – ginti polio laisvę; visi tinkamo amžiaus piliečiai yra polio kariuomenė.

Solono įstatymai buvo susiję ir su moraliniu piliečių ugdymu – buvo draudžiama demonstruoti prabangą prieš kitus bendrapiliečius, blogai kalbėti apie mirusį, keiktis prie šventyklų; įstatymai rekomendavo ir geros kaimynystės taisykles.

Tai – pirmasis bandymas, numatęs Atėnų kaip demokratinės valstybės vystymosi kelią, pirmasis eksperimentas, vis tik dalinis – aristokratų įtaka buvo dar gana didelė, giminių klanai susimokę nusverdavo balsavimą tautos susirinkime. Solonui išvykus Atėnai vėl suskilo į kelias grupes pagal ekonominius socialinius interesus. Pilietinę Solono mokyklą išėję neturtingiausi piliečiai karštai palaikydami jų interesus ginantį vadą atvėrė kelią tironijai, kuri buvo nuversta maždaug po 50 metų nuo įvedimo ir maždaug po 90 metų nuo Solono įstatymų priėmimo. Atėnams pasidalinus į dvi grupuotes – aristokratų, siekiančių įvesti oligarchiją, ir palaikančių demokratinį valdymą, laimėjo demokratų grupuotė. Jų lyderiui priskiriamas tiesioginės demokratijos, gyvavusios Atėnuose kone 200 metų, įvedimas. Ši 508 m. pr. Kr. įvykdyta konstitucinė reforma pagal jos autorių vadinama Kleistenio reforma. Ji prasidėjo nuo piliečių sąrašo peržiūrėjimo ir naujų, daugiausia demokratijai pritariančių, piliečių įtraukimo; tironijos šalininkai, daugiausia aristokratų atstovai, buvo ištremti. Kleistenis matė Atiką (Atėnų valstybės teritoriją) kaip skirtingų ekonominių interesų teritoriją.

Kad visiškai panaikintų aristokratinių giminių klanų dominavimą bendruomenėse ir atitinkamai politikoje, Kleistenis inicijavo administracinį teritorinį perskirstymą ir sudarė 10 naujų administracinių vienetų (filių), kurių kiekvienas buvo sudarytas iš 3 geografiškai nesusijusių trečdalių (tritijų) gyventojų, atstovaujančių skirtingus ekonominius politinius interesus. Jis taip pat reformavo renkamąjį valdžios organą – tarybą (bulę): jos nariai buvo renkami nepriklausomai nuo turto ir kilmės. Taryba veikė nuolat; kad neatitrauktų piliečių visiems metams nuo jų darbų, Kleistenis padalino 500 tarybos narių (po 50 iš kiekvienos filės išrinktų) į dešimtį pritanijų – kiekvienos filės išrinkti tarybos nariai atsako už visus valstybės reikalus dešimtadalį metų; pritanijų seka nustatoma burtų keliu. Kleistenis įvedė ostrakizmą („šukelių teismas“): jeigu tautos susirinkimas nutaria, kad valstybėje yra žmonių, turinčių per didelę politinę įtaką valstybėje, tam, kad būtų išvengta valdžios uzurpavimo pavojaus (tironijos), buvo atliekamas balsavimas išbraižant tokio žmogaus vardą ant molinės šukės (dalyvaujančiųjų kvorumas – ne mažiau nei 6 000 piliečių). Daugiausia balsų surinkęs pilietis būdavo ištremiamas 10 metų iš Atėnų, nekonfiskuojant jo turto ir neištremiant šeimos. Ostrakizuotą pilietį tam tikromis aplinkybėmis galima buvo atšaukti iš tremties (pvz., kilus išorės grėsmei). Tačiau šis įstatymas nustojo būti taikomas V a. pr. Kr. pabaigoje: paskutinis ostrakizmas įvyko 419 m. Po jo buvo aiškiai suvokta, kad jis tapo demagogų manipuliacijų objektu ir asmeninės politinės kovos priemone.

Kleistenis taip pat įvedė 10 strategų kolegiją – ją sudarė kasmet kiekvienos filės renkami filės kontingento vyriausieji vadai. Į šią vienintelę pareigybę buvo galima rinkti tą patį žmogų kelerius metus iš eilės. Strategai sprendimus priimdavo balsuodami; žygio metu kiekvieną dieną kariuomenei vadovaudavo vis kitas strategas – eilė buvo nulemiama metamų burtų.